SET ปิดพุ่ง 1% รับสัญญาณบวกรัสเซีย-ยูเครน ลุ้นสัปดาห์หน้าวิ่งทดสอบแนวต้าน 1,670 จุด
SET ปิดบวก 1% รับสัญญาณบวกรัสเซีย-ยูเครน เจรจาร่วมกันในรอบต่อไป แนวโน้มสัปดาห์หน้าคาดตลาดยังขึ้นไปได้ต่อ ให้แนวรับ 1,650 จุด แนวต้านที่ 1,670 จุด
SET ปิดบวก 1% รับสัญญาณบวกรัสเซีย-ยูเครน เจรจาร่วมกันในรอบต่อไป แนวโน้มสัปดาห์หน้าคาดตลาดยังขึ้นไปได้ต่อ ให้แนวรับ 1,650 จุด แนวต้านที่ 1,670 จุด
11 มี.ค. 2565

นายณรงค์เดช จันทรไพศาล ผู้ช่วยผู้อำนวยการฝ่ายวิเคราะห์หลักทรัพย์ บล.ไอร่า กล่าวว่า ตลาดหุ้นวันนี้มีภาพของการรีบาวด์ หลังจากช่วงเช้าได้รับแรงกดดันจากความกังวลสงครามรัสเซียและยูเครนยืดเยื้อ หลังการเจรจาในระดับ รมว.ต่างประเทศของทั้งสองใยยังไม่สามารถบรรลุข้อตกลงหยุดยิงชั่วคราวได้ แต่ช่วงบ่ายเริ่มเห็นสัญญาณบวกจากการตั้งโต๊ะเจรจาร่วมกันในรอบต่อไป เมื่อประธานาธิบดีวลาดิเมียร์ ปูติน ผู้นำรัสเซีย เปิดกว้างในการพบปะกับประธานาธิบดีโวโลดิเมียร์ เซเลนสกี ผู้นำยูเครน
ขณะที่อัตราผลตอบแทนพันธบัตรรัฐบาลสหรัฐอายุ 10 ปีขึ้นทะลุ 2% หลังสหรัฐเปิดเผยตัวเลขเงินเฟ้อพุ่งสูงสุดในรอบ 40 ปี ทำให้มีแรงเทขายในสินทรัพย์ปลอดภัยหนุนสินทรัพย์เสี่ยงปรับตัวขึ้น อย่างไรก็ตาม มองว่าตลาดหุ้นไทยค่อนข้างแข็งแกร่งเมื่อเทียบกับประเทศอื่น ดังนั้น ดัชนีฯยังน่าจะฟื้นตัวขึ้นได้ต่อเนื่องจากที่คาดว่าจะสามารถดึงดูดเม็ดเงินต่างชาติเข้ามาได้
สำหรับแนวโน้มการลงทุนสัปดาห์หน้า นายณรงค์เดช คาดว่า ตลาดฯน่าจะปรับตัวขึ้นได้ต่อแบบค่อยเป็นค่อยไป โดยยังต้องติดตามสถานการณ์รัสเซียและยูเครนอย่างใกล้ชิด เพราะอาจกดดันให้เกิดความผันผวน รวมถึงการประชุมธนาคารกลางสหรัฐฯ (เฟด) ซึ่งตลาดคาดว่าจะปรับขึ้นอัตราดอกเบี้ยราว 0.25% ตามคาด แต่ประเด็นสำคัญคือการส่งสัญญาณการทำ Quantitative Tightening (QT) หลังปรับขึ้นดอกเบี้ย ทั้งนี้ให้แนวรับไว้ที่ 1,650 จุด และแนวต้านที่ 1,670 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 3,493.83 ล้านบาท ปิดที่ 39.50 บาท เพิ่มขึ้น 0.75 บาท
INOX มูลค่าการซื้อขาย 3,212.54 ล้านบาท ปิดที่   1.65 บาท เพิ่มขึ้น 0.10 บาท
KBANK มูลค่าการซื้อขาย 3,122.81 ล้านบาท ปิดที่ 157.00 บาท ราคาไม่เปลี่ยนแปลง
TTA มูลค่าการซื้อขาย 2,295.32 ล้านบาท ปิดที่ 11.70 บาท เพิ่มขึ้น 1.60 บาท
JUTHA มูลค่าการซื้อขาย 2,266.62 ล้านบาท ปิดที่ 1.25 บาท เพิ่มขึ้น 0.14 บาท